FC Midtjylland er sikkert videre til Youth League-kvartfinalerne, hvor Ajax venter, da FCM vandt 3-0 over Røde Stjerne. 17-årige Aral Simsir strålede for FCM.

FC Midtjyllands lovende U19-hold skulle onsdag eftermiddag jagte endnu en oplevelse i Youth League, da man mødte Røde Stjerne i Beograd i Youth League-ottendedelsfinalen.

Kampen skulle afgøres over en enkelt kamp, og de serbiske værter havde altså trukket hjemmebanefordelen, men det lod hurtigt til, at serberne ikke ville få gavn af den ellers store støtte fra lægterne.

Fra kampens start dominerede FCM på bolden mod et Røde Stjerne-hold, der stod stærkt organiseret på sin egen banehalvdel.

Det betød, at Aral Simsir, der i opstarten var med FCM's førstehold, ofte kom på bolden, og det skulle vise sig at være en god idé. Simsir var nemlig i hopla, og han var manden, det gik igennem for FCM, uden det dog blev til store muligheder.

Det gjorde det til gengæld efter 42 minutter, da Simsir satte gang i et stærkt FCM-angreb. På højrekanten spillede han bandespil ind i feltet, hvor han fik den igen, driblede snævert mellem et par Røde Stjerne-forsvarere, inden han til slut blev nedlagt af en satset tackling.

Derfor pegede dommeren på pletten, hvor Nicolas Madsen stensikkert tog sig af sparket og sendte bolden modsat modstanderens keeper til 1-0.

Den stilling holdt til pausen, hvorefter kampbilledet gentog sig.

Efter 65 minutter førte Simsir bolden upresset frem ad Røde Stjernes banehalvdel, og da han nærmede sig buen sendte han en perfekt afmålt aflevering frem i anfører Oliver Sørensens løbebane.

Han sparkede sikkert bolden fladt i rusen til 2-0, og så lignede FCM et hold på vej i Youth League-kvartfinalerne.

Mads Hansen skulle kort efter have afgjort opgøret, da han kom alene igennem til venstre for målet, men han tordnede sit skud forbi fra en helt fri position.

Han kunne dog efter 74 minutter ånde lettet op, da Viktor Lind sendte bolden ind i feltet efter et par gode detaljer. I feltet kom Sørensen igen og fra en spids vinkel sparkede han bolden gennem benene på Røde Stjerne-keeperen, så FCM var på 3-0.

Mod slutningen pressede Røde Stjerne på for at redde æren, men det skulle ikke lykkes for værterne. Derfor er FCM videre til kvartfinalen, hvor ingen ringere end Ajax venter.

Sidste år blev man sendt ud af de senere vindere, FC Porto, i kvartfinalen.